钦定古今图书集成/明伦汇编/闺媛典/第036卷 > 唐某妻陈氏〈冯氏附〉
## 钦定古今图书集成/明伦汇编/闺媛典/第036卷 > 唐某妻陈氏〈冯氏附〉

按《广东通志》：“陈氏，琼山人，适唐舟之子。舟家居澹泊，
陈奉之未尝缺乏。姑病危，陈昼夜废寝食，焚香祝天，
割股和羹以进，人无知者。姑讶羹美，食之至尽，病遂
愈。久之乃觉，莫不叹其孝。其子继祖娶同邑教谕冯
源女，名银，字汝白，博通经史，能诗文，有幽闲贞静之
德，奉姑极爱敬，亦尝割股，人谓陈氏尽孝之报。”